Ynara mã mokaro esetykõ auhpapohpyryme moro eukuru ke , zehno Ritonõpo ehtoh ke : Ejitu tuisary te , imaro tamuximãkomo , kowenu poko erohketomo ; Ejitu põkõ maro emero , imehnõ nonory põkõ aepyhpyã Ejitu pona ; tuisa tõ Uze nonory po exiketomo ; tuisa tõ roropa pirixteu tõ patary tõ po : Axikerõ te , Kaza te , Ekorõ te , Axitote akoĩpyry ; Etõ põkomo , Moape tomo te , Amõ tõ maro ; tuisa tõ emero Tiro po te , Xitõ po roropa ; tuisa tõ emero nono esamo tuna konõto Metiteraneu ehpio ; pata tõ Tetã te , Tema te , Puze roropa ; mokaro emero tũsety mytyhse sã isahkananomo ; Arapia tuisary tõ emero ; ahno tõ ona tonorẽ põkõ tuisary tõ emero ; tuisa tõ roropa Ziniri po , Erão po , Metia po ; tuisa tõ emero inikahpoe moemoẽkomo te , ameke pyra exiketomo atakenaka . Ahno tõ emero sero nono po tauhpapose toh nexiase . Mame etyhpyryme Papironia tuisary tauhpasẽme exĩko mana .
